KYK: Kyrgios vol manewales teen Anderson | Netwerk24
28 Julie 2021 19:00
Nick Kyrgios was oudergewoonte vol streke op die baan toe hy Dinsdagaand in Atlanta teen Kevin Anderson gespeel het. Foto: Getty Images
Die Aussie het die kishou-stryd tussen die twee spelers, wat albei oor kragtige afslane beskik, met 15-10 gewen en eindelik die wedstryd met 7-6(4), 6-3 beklink.
Kyrgios, die wenner van die toernooi in 2016, het met 'n astrante afslaan tussen sy bene deur vorendag gekom en ook 'n keer 'n terughou tussen sy bene deur teruggeslaan. Hy het, toe dit wedstrydpunt was vir hom, oorgestap na 'n toeskouer en hom om raad gevra – iets wat hy al hoe meer in wedstryde doen. Hy het die raad om wyd te dien ter harte geneem en Anderson kon die afslaan nie terugkry nie.
Up to his usual tricks ??@NickKyrgios #AtlantaOpen pic.twitter.com/yfEOJCIS1W
Kyrgios het agterna lof gehad vir Anderson.
"Kevin is nie 'n maklike teenstander nie, hy was al 'n finalis in Grand Slams en hy weet hoe om wedstryde te wen. Sy afslaan is een van die bestes ter wêreld, so ek het geweet vandag gaan ongelooflik moeilik wees," sê Kyrgios.
Hy speel volgens atptour.com volgende teen die derde gekeurde Brit Cameron Norrie, vars van sy eerste titel in Los Cabos.
Lloyd Harris van Suid-Afrika is vroeër die week in Atlanta ook deur 'n Aussie (Jordan Thompson) uitgeskakel. Die telling was 7-6(2), 1-6, 6-2.
• Tennis Suid-Afrika (TSA) het aangekondig dat drie prestigeryke toernooie, waarin prysgeld en wêreldranglyspunte op die spel is, in September op belowende Suid-Afrikaanse spelers wag.
Prysgeld in elk van die toernooie sal $25 000 elk vir die mans en vroue se toernooie beloop.
TSA het die drie toernooie op die Internasionale Tennisfederasie (ITF) se kalender Woensdag bevestig.
Die reeks begin op 13 September met die Jozi-Ope, wat by Markspark in Emmarentia gehou word.
Die volgende toernooi – die SA Spring-Ope, wat ook 'n rolstoeltoernooi insluit – begin op 20 September op Ellispark.
Die derde toernooi – Tukkies se internasionale toernooi – begin op 27 September by die bane van die Universiteit van Pretoria. – Sportredaksie